**Raamlepingu ja hankelepingu projekt**

**RAAMLEPING**

**Riigi Tugiteenuste Keskus**, registrikood 70007340, asukoht Lõkke 4, Tallinn (edaspidi raamlepingu haldaja), mida esindab \_\_\_\_\_\_\_\_\_\_\_\_ alusel \_\_\_\_\_\_\_\_\_\_\_\_\_

ja

**\_\_\_\_\_\_\_\_\_\_\_\_\_\_\_\_\_\_**, registrikood \_\_\_\_\_\_\_\_\_, asukoht \_\_\_\_\_\_\_\_\_\_\_\_\_\_\_\_\_\_\_ (edaspidi müüja), mida esindab juhatuse liige/ volituse alusel \_\_\_\_\_\_\_\_\_\_\_\_\_\_\_

sõlmisid käesoleva raamlepingu (edaspidi raamleping või leping) alljärgnevas:

1. **Üldsätted ja raamlepingu ese**
   1. Raamleping on sõlmitud riigihanke „Kütuse ostmine” (viitenumber 289528) tulemusena riigihanke osas \_\_\_\_\_\_ (*osa number ja nimetus)*. Raamlepingu eesmärk on määrata kindlaks kütuse ja tanklateenuste ja -kaupade ostmise tingimused raamlepingu kehtivuse ajal.
   2. Kui ei ole märgitud teisiti, kasutatakse raamlepingus mõistet „leping“ raamlepingu tähenduses.
   3. Raamlepingu alusel ostjad ostavad ja müüja müüb vastavalt riigihanke tingimustele ja edukaks tunnistatud pakkumusele mootorikütust (bensiin 95, bensiin 98 ja diiselkütus) (edaspidi kütus) ning tanklateenuseid ja -kaupu jaemüügi korras, mille kohta ostja ja müüja sõlmivad hankelepingu.
   4. Lepingu eesmärk on määrata kindlaks lepingu esemeks olevate kütuste, tanklateenuste ja - kaupade (edaspidi ka asjad) ostmise peamised tingimused.
      1. Lepingu eseme täpsem kirjeldus, selle kvaliteedile ja kättesaadavusele esitatavad nõuded on toodud riigihanke alusdokumentides ja müüja pakkumuses.
      2. Riigihanke alusdokumentides esitatud kogused on indikatiivsed, ostjad ei ole kohustatud neid välja ostma. Lepingu täitmine toimub vastavalt ostjatel tekkinud vajadustele.
      3. Raamlepingu maksimaalne maht on kahekordne raamlepingu eeldatav maht. See tähendab, et ostjatel on õigus teha oste kuni tema eeldatava mahu kahekordses määras.
   5. Oste rahastatakse ostjate eelarvest või vajadusel välisvahenditest.
   6. Ostjatena käsitletakse riigihanke alusdokumentides nimetatud ostjaid. Pooltena käsitletakse lepingu raames müüjat, raamlepingu haldajat ja ostjaid.
   7. Lepingu dokumendid, mis on lepingu lahutamatuteks osadeks, on järgmised:
      1. lepingu muudatused;
      2. käesolev lepingu põhitekst koos lisadega;
      3. ostja poolt riigihanke menetluses antud selgitused ulatuses, milles need ei muuda, vaid üksnes täpsustavad või selgitavad riigihanke alusdokumente;
      4. muud riigihanke alusdokumendid, sh tehniline kirjeldus koos selle lisadega;
      5. müüja pakkumus.
   8. Kui lepingu dokumentide vahel esineb vastuolusid, lähtutakse prioriteetsuse määramisel eelmises punktis toodud lepingu dokumentide loetelu järjekorrast (loetelus eespool asetsev lepingu dokument on prioriteetsem järgneva suhtes). Riigihanke alusdokumentide vastuolude korral on nende prioriteetsuse järjekord järgmine: hanketeade, hankelepingu eseme tehniline kirjeldus, muud hanke alusdokumendid.
   9. Lepingul on selle sõlmimise hetkel järgmised lisad:
      1. Lisa 1 – Kütuse kogused ja lisateenuse mahud ostjate kaupa;
      2. *Lisa 2 – \_\_\_\_\_\_\_\_\_\_\_.*
2. **Hankelepingute sõlmimine ja tingimused**
   1. Ostjatel on õigus otsustada raamlepingu alusel hankelepingute sõlmimise üle. Raamleping ilma hankelepinguta ei kohusta ostjat asju ostma.
   2. Kui ostja teavitab soovist sõlmida hankeleping, kohustub müüja pärast raamlepingu allkirjastamist sõlmima ostjaga hankelepingu riigihanke alusdokumentides sätestatud tingimustel, riigihankes edukaks tunnistatud pakkumuse alusel.
   3. Müüja tagab riigihanke alusdokumentides sätestatud kvaliteedinõuetele vastava kütuse kättesaadavuse.
   4. Kütuse ning tanklateenuste ja -kaupade ostmine toimub müüja tanklates ja teeninduspunktides tema poolt väljastatud kliendikaartide alusel. Kliendikaardi väljastamise ja kasutamise tingimused sätestatakse hankelepingus ning need peavad vastama riigihanke alusdokumentidele.
   5. Müüja müüb ostjatele kütust ning tanklateenuseid ja -kaupu pakkumuses esitatud vastavate allahindlusprotsentide alusel. Ostjale antav allahindlusprotsent ei või lepingu kehtivuse ajal väheneda, müüjal on õigus müüa ostjale kütust ning tanklateenuseid ja -kaupu soodsamatel tingimustel.
   6. Müüja müüb ostjale kütust ning muid müüja tanklates ja teeninduspunktides müüdavaid kaupu ja teenuseid (autotarvikud ja –keemia, näiteks klaasipesuvedelik, mootoriõli, autopesu jms), mille järele on ostjal ilmnenud vajadus, sh neid, mida riigihankes ei ole nimetatud, kuid mis olemuselt kuuluvad riigihanke eseme hulka.
   7. Kütuse ning tanklateenuste ja -kaupade eest tasumise ja arveldamise tingimused sätestatakse hankelepingus. Ostjal on õigus hankelepingu punktis 2.5 sätestatud arveldamise tingimusi muuta ja leppida kokku pooltele sobiv arveldamise kord.
3. **Teadete edastamine ja volitatud esindajad** 
   1. Teadete edastamine toimub üldjuhul kirjalikku taasesitamist võimaldavas vormis lepingus märgitud kontaktandmetel. Kontaktandmete muutusest on pool kohustatud koheselt informeerima teist poolt. Nimetatud teade lisatakse lepingu juurde ning ei käsitleta lepingu muutmisena. Kuni kontaktandmete muutusest teavitamiseni loetakse teade nõuetekohaselt edastatuks, kui see on saadetud poolele lepingus märgitud kontaktandmetel. Juhul kui teate edastamisel on olulised õiguslikud tagajärjed, peavad teisele poolele edastatavad teated olema edastatud kirjalikus vormis, muuhulgas näiteks poolte lepingu lõpetamise avaldus, poole nõue teise poole vastu jmt.
   2. Poolte volitatud esindajad on:
      1. Raamlepingu haldaja volitatud esindaja on riigihangete spetsialist Kerttu Kingumets, telefon +372 663 1463, e-post [Kerttu.Kingumets@rtk.ee](mailto:Kerttu.Kingumets@rtk.ee).
      2. Müüja volitatud esindaja on \_\_\_\_\_\_\_\_\_\_ nimi ­­­\_\_\_\_\_\_\_\_\_\_\_ , telefon \_\_\_\_\_, e-post \_\_\_\_\_.
4. **Aruandlus**
   1. Müüja peab pidama arvestust ostjatele müüdud kütuse ja teiste tehingute kohta.
   2. Müüja esitab raamlepingu haldajale ja ostjale andmed 12 kuu jooksul lepingu alusel temaga sõlmitud hankelepingute sõlmimise aja ja maksumuse kohta 30 päeva jooksul pärast iga 12 kuu möödumist lepingu sõlmimisest arvates.
   3. Müüja esitab 7 tööpäeva jooksul peale hanke- või raamlepingu lõppemist raamlepingu haldajale lõpparuande, milles peab olema välja toodud eraldi kõikide ostjate kohta ostetud kütuse (bensiin 95, bensiin 98, diiselkütus) ja teiste tehingute kogus liikide kaupa ja kogumaksumus lepingu kehtivuse perioodil. Lõpparuanne tuleb esitada elektrooniliselt kontoritarkvaraga töödeldavas formaadis (näiteks xls formaadis) raamlepingu haldaja volitatud esindaja e-posti aadressile.
5. **Raamlepingu kehtivus, muutmine ja lõpetamine**
   1. Raamleping jõustub allkirjastamisest. Raamlepingu periood algab mitte enne kui 09.07.2025 ja kestab 24 kuud.Raamlepingu lõppemine ei mõjuta selliste kohustuste täitmist, mis oma olemuse tõttu kehtivad ka pärast lepingu lõppemist.
   2. Pooled ei tohi raamlepingust tulenevaid õigusi ega kohustusi üle anda ega muul viisil loovutada kolmandale isikule ilma teiste lepingupoolte eelneva kirjaliku nõusolekuta.
   3. Lepingu korralise ülesütlemise õigus on ainult raamlepingu haldajal. Raamlepingu haldaja võib raamlepingu mõjuva põhjuse olemasolul ennetähtaegselt üles öelda. Raamlepingu haldaja teatab müüjale sellest kirjalikult ette vähemalt 30 kalendripäeva.
   4. Raam- või hankelepingus sätestatud kohustuste mittetäitmise või mittenõuetekohase täitmise korral, kui seda saab lugeda oluliseks lepingurikkumiseks, on raamlepingu haldajal õigus leping erakorraliselt ühepoolselt lõpetada, teatades sellest müüjale kirjalikus vormis avaldusega.
   5. Lepingurikkumist loetakse oluliseks eelkõige VÕS § 116 lg 2 kirjeldatud asjaoludel. Muuhulgas, kuid mitte ainult on lepingurikkumine oluline, kui:
      1. tegemist on korduva samalaadse lepingurikkumisega;
      2. lepingurikkumine on tahtlik või põhjustatud raskest hooletusest;
      3. müüjal puudub kütuse müügiks vajalik tegevusluba;
      4. kütuse kvaliteedis on olulisi puudusi, sh mittevastavus hanketingimustele või kui ei ole tagatud kütuse kättesaadavus riigihanke alusdokumentides sätestatud mahus ja piirkondades;
      5. lepingurikkumise asjaolud annavad raamlepingu haldajale mõistliku põhjuse eeldada, et müüja ei täida lepingust tulenevaid kohustusi korrektselt ka edaspidi.
   6. Pooled ei vastuta lepingust või õigusaktist tuleneva kohustuse rikkumise eest, kui kohustuse rikkumise põhjustas vääramatu jõud. Vääramatu jõu ja rikkumise vabandatavuse osas kohaldavad pooled VÕS §-s 103 sätestatut.
6. **Konfidentsiaalsus ja andmekaitse**
   1. Müüja kohustub lepingu kehtivuse ajal ning pärast lepingu lõppemist tähtajatult hoidma konfidentsiaalsena ja mitte avaldama talle seoses lepingu täitmisega teatavaks saanud ostjat või muid isikuid puudutavaid mis tahes andmeid, asjaolusid ning dokumente, mille konfidentsiaalsena hoidmise vastu on ostjal õigustatud huvi, sealhulgas neid, mille avalikuks tulek võib kahjustada ostja huve. Konfidentsiaalne informatsioon ei hõlma andmeid, asjaolusid ega dokumente, mis on avalikud, st üldsusele kättesaadavad.
   2. Müüja võib konfidentsiaalset informatsiooni avaldada kolmandatele isikutele vaid ostja eelneval kirjalikku taasesitamist võimaldavas vormis nõusolekul. Samuti võib müüja informatsiooni avaldada:
      1. isikutele, kellele informatsiooni avaldamise kohustus tuleneb õigusaktidest, kuid seda tingimusel, et ta avaldab vaid vältimatult vajalikus ulatuses informatsiooni, tagades maksimaalses võimalikus ulatuses informatsiooni konfidentsiaalsuse;
      2. isikutele, kellele informatsiooni avaldamine on vajalik lepingu täitmiseks ja keda on teavitatud, et vastav informatsioon on konfidentsiaalne ja nad on seotud konfidentsiaalsuskohustusega;
      3. audiitoritele, advokaatidele, pankadele, kindlustusandjatele või teenusepakkujatele, kes on seotud konfidentsiaalsuskohustusega.
   3. Müüja võib konfidentsiaalset informatsiooni kasutada üksnes kitsalt käesoleva lepingu täitmiseks ning müüjal ei ole õigust kasutada konfidentsiaalset informatsiooni muul eesmärgil, sh kasu saamise eesmärgil või kolmandate isikute huvides.
   4. Müüja kohustub tagama, et tema esindaja(d), töötajad, lepingupartnerid ning muud isikud, keda ta oma kohustuste täitmisel kasutab, oleksid käesolevas lepingus sätestatud konfidentsiaalsuse kohustusest teadlikud ning nõudma nimetatud isikutelt selle kohustuse tingimusteta ja tähtajatut täitmist.
   5. Müüja kohustub tagama lepingu täitmise käigus isikuandmete töötlemise õiguspärasuse ning vastavuse isikuandmete kaitse üldmääruses (EL 2016/679) ja teistes andmekaitse õigusaktides sätestatud nõuetele, sh täitma organisatsioonilisi, füüsilisi ja infotehnoloogilisi turvameetmeid konfidentsiaalsete andmete kaitseks juhusliku või tahtliku volitamata muutmise, juhusliku hävimise, tahtliku hävitamise, avalikustamise jms eest. Kui kolmandale isikule avaldatakse lepingus sätestatud või õigusaktist tulenevate kohustuste täitmiseks isikuandmeid, on müüja kohustatud tagama, et isik, kellele isikuandmeid avaldatakse, järgib lepingus ja õigusaktides sätestatud isikuandmete töötlemise nõudeid. Vajadusel sõlmivad pooled isikuandmete töötlemise täpsemate tingimuste reguleerimiseks andmetöötluse lepingu, kas raamlepingu haldaja või müüja poolt ettenähtud lepingu projekti alusel.
   6. Müüjal ega müüjaga seotud isikutel ei ole õigust anda lepingu raames teateid pressile, meediale, üldsusele või teistele auditooriumidele ilma raamlepingu haldaja eelneva kirjalikku taasesitamist võimaldavas vormis antud nõusolekuta. Meediapäringute korral tuleb müüja vastus kooskõlastada raamlepingu haldajaga.
7. **Lõppsätted** 
   1. Müüja on teadlik, et leping on avaliku teabe seaduses sätestatud ulatuses avalik.
   2. Pooled juhinduvad lepingu täitmisel Eesti Vabariigis kehtivatest õigusaktidest. Juhul kui lepingu mõni säte osutub vastuolus olevaks Eestis kehtivate õigusaktidega, ei mõjuta see ülejäänud sätete kehtivust.
   3. Lepinguga seotud vaidlused, mida pooled ei ole suutnud läbirääkimiste teel lahendada, antakse lahendamiseks Harju maakohtule.

**Hankelepingu projekt**

**KÜTUSE OSTU-MÜÜGILEPING**

**\_\_\_\_\_\_\_\_\_\_\_\_\_\_\_\_\_\_**, registrikood \_\_\_\_\_\_\_\_\_, asukoht \_\_\_\_\_\_\_\_\_\_\_\_\_\_\_\_\_\_\_ (edaspidi ostja), mida esindab \_\_\_\_\_\_\_\_\_\_\_\_ alusel \_\_\_\_\_\_\_\_\_\_\_\_\_

ja

**\_\_\_\_\_\_\_\_\_\_\_\_\_\_\_\_\_\_**, registrikood \_\_\_\_\_\_\_\_\_, asukoht \_\_\_\_\_\_\_\_\_\_\_\_\_\_\_\_\_\_\_ (edaspidi müüja), mida esindab juhatuse liige/ volituse alusel \_\_\_\_\_\_\_\_\_\_\_\_\_\_\_

edaspidi koos pooled või eraldi pool, sõlmisid käesoleva müügilepingu (edaspidi leping) alljärgnevas:

1. **Üldsätted ja lepingu ese**
   1. Leping on sõlmitud riigihangete seaduse § 30 lõike 3 alusel, lähtudes müüjaga \_\_.\_\_.2025 sõlmitud raamlepingust riigihanke „Kütuse ostmine” (viitenumber 289528) riigihanke osas \_\_\_\_\_\_ (*osa number ja nimetus)*.
   2. Ostja ostab ja müüja müüb vastavalt riigihanke tingimustele ja edukaks tunnistatud pakkumusele mootorikütust (bensiin 95, bensiin 98 ja diiselkütus) (edaspidi kütus) ning tanklateenuseid ja -kaupu jaemüügi korras.
      1. Lepingu eseme täpsem kirjeldus, selle kvaliteedile ja kättesaadavusele esitatavad nõuded on toodud riigihanke alusdokumentides ja müüja pakkumuses.
      2. Riigihanke alusdokumentides esitatud kogused on indikatiivsed, ostjad ei ole kohustatud neid välja ostma. Lepingu täitmine toimub vastavalt ostjatel tekkinud vajadustele.
      3. Ostjal on õigus teha oste kuni hankelepingu eeldatava mahu kahekordses määras.
   3. Oste rahastatakse ostjate eelarvest või vajadusel välisvahenditest.
   4. Lepingu lahutamatuteks osadeks on riigihanke alusdokumendid, müüja pakkumus, raamleping, pooltevahelised kirjalikud teated ning lepingu muudatused ja lisad.
   5. *Lepingul on selle sõlmimise hetkel järgmised lisad:*
      1. *Lisa 1 - \_\_\_\_\_\_\_\_\_\_\_;*
      2. *Lisa 2 - \_\_\_\_\_\_\_\_\_\_\_.*
   6. Pooled juhinduvad lepingu täitmisel lisaks lepingule ja selle lisadele ka Eesti Vabariigis kehtivatest õigusaktidest ning vajadusel muudest vastava valdkonna tehnilistest dokumentidest. Eelkõige kohaldatakse lepingus reguleerimata küsimustes võlaõigusseaduses vastava lepinguliigi kohta sätestatut.
2. **Lepingu hind ja tasumise tingimused**
   1. Müüja müüb ostjatele kütust ning tanklateenuseid ja -kaupu pakkumuses esitatud vastavate allahindlusprotsentide alusel.
   2. Ostjale antav allahindlusprotsent ei või lepingu kehtivuse ajal väheneda, müüjal on õigus müüa ostjale kütust ning tanklateenuseid ja -kaupu soodsamatel tingimustel. Pakkumuses esitatud allahindlusprotsent kehtib ka sooduskampaaniate või muude kampaaniate korral, kui müüja pakub oma tanklates klientidele kütust ning tanklateenuseid ja -kaupu soodushinnaga.
   3. Ostja tasub eelneval kuul talle väljastatud kliendikaartidega ostetud kütuse ja muude kaupade eest üks kord kuus müüja poolt esitatud koondarve alusel.
   4. Müüja esitab ilma täiendava tasuta aruande eelneval kuul tehtud tehingute kohta iga ostjale väljastatud kliendikaardi kohta eraldi. Aruanne esitatakse koos vastava kuu arvega.
   5. Müüja esitab ostjale arve e-arvena. Arvele tuleb märkida riigihanke viitenumber 289528, 15-kohaline lepinguosa viitenumber (leitav riigihangete registrist lepingu juurest), hanke osa ning müüja ja ostja kontaktisikute andmed.
   6. Arve maksetähtaeg peab olema vähemalt 14 tööpäeva arve esitamisest.
3. **Kliendikaardi kasutamise tingimused**
   1. Ostja esitab müüjale tellimuse kliendikaartide väljastamiseks. Tellimuses märgib ostja soovitud kliendikaartide arvu ja igale kaardile kehtiva igakuise krediidilimiidi summa või kasutuslimiiidi (kütuse koguse piirangu). Vajadusel võib ostja paluda limiidi kehtestamist ka lühemaks ajaperioodiks.
   2. Müüja kohustub väljastama ostja poolt soovitud arvu ja limiidiga kliendikaardid 14 päeva jooksul tellimuse saamisest.
   3. Müüjal ei ole õigust küsida kliendikaardi väljastamise, kasutamise, hoolduse või limiidi muutmise eest tasu.
   4. Kliendikaart peab kehtima kõigis müüja tanklates ja teenindusjaamades vähemalt Eesti Vabariigi piires, sõltumata riigihankes määratud teeninduspiirkonnast.
   5. Kliendikaart peab olema kaitstud individuaalse PIN-koodiga. Ostja kohustub vältima kliendikaardi ja PIN-koodi sattumist kolmandate isikute valdusesse. Kliendikaardi kadumisel, varastamisel või muul viisil ostja valdusest väljumisel peab ostja sellest viivitamatult teavitama müüjat, kes kaardi edasise kasutamise koheselt (kuid mitte hiljem kui ühe tunni jooksul teate saamisest) blokeerib.
   6. Ostja kohustub kasutama kliendikaarti vastavalt kliendikaardi kasutamise tingimustele. Ostja kohustub kliendikaardi kasutamise tingimustest informeerima oma töötajaid ja teisi isikuid (edaspidi kaardi kasutaja), kellele ta kliendikaardi kasutamiseks on andnud.
   7. Kaardi kasutaja kohustub hoidma kliendikaarti kõrge temperatuuri, elektriliste, mehhaaniliste, magnetiliste või muude vigastuste eest. Kahjustatud või mittekvaliteetse kliendikaardi asendamiseks esitab ostja tellimuse vastavalt lepingu punktile 3.1.
   8. Kütuse ja muude kaupade ostmisel kliendikaardiga väljastatakse kaardi kasutajale tema nõudel kviitung, milles peab olema märgitud vähemalt: ostu sooritamise aeg ja koht, ostu sooritamisel kasutatud kliendikaardi number, ostu sooritamisel kütusele või muule kaubale kehtinud jaehind, allahindlusprotsent ja kütuse või muu kauba lõplik maksumus.
4. **Lepingu täitmise tingimused**
   1. Müüja tagab pakkumuses märgitud tanklates ja teenindusjaamades kütuse ning tanklateenuste ja -kaupade kättesaadavuse.
   2. Müüja peab tagama, et tanklates müüdava kütuse kvaliteet, selle käitlemine, müümine ja tarbimisse lubamine ning kütuse tarnimiseks ja käitlemiseks kasutatavad seadmed, mahutid ja rajatised vastavad õigusaktides sätestatud nõuetele.
   3. Müüja peab olema vedelkütuse seaduse § 13 kohaselt registreeritud majandustegevuse registris vedelkütuse müügiks vastaval tegevusalal.
5. **Poolte vastutus ja vääramatu jõud** 
   1. Pooled vastutavad lepingust tulenevate kohustuste täitmata jätmise või mittekohase täitmisega teisele poolele tekitatud kahju eest täies ulatuses.
   2. Kui pool rikub lepingut, on teisel poolel õigus kasutada õiguskaitsevahendeid, sealhulgas nõuda kohustuse täitmist, kahju hüvitamist, alandada hinda ja/või taganeda lepingust. Kui sama rikkumise korral on võimalik kasutada erinevaid õiguskaitsevahendeid, valib kasutatava(d) õiguskaitsevahendi(d) selleks õigustatud pool.
   3. Ostja on kohustatud viivitamatult teavitama müüjat, kui tal tekib kahtlus müüdud kütuse kvaliteedile vastavuses. Teate edastamisel mittekvaliteetse kütuse kohta võetakse esimesel võimalusel ostja ja müüja esindaja juuresolekul kütuseproovid autost ja tanklas olevast mahutist ning saadetakse need ekspertiisi sõltumatusse laborisse.
      1. Kui ekspertiisi käigus tuvastatakse kütuse mittevastavus kvaliteedinõuetele, kannab müüja ekspertiisi kulud ja kohustub hüvitama ostjale mittekvaliteetse kütuse kasutamisest tingitud kahjud, sh sõiduki transpordi-, remondi- ja ekspertiisikulud.
      2. Kui ekspertiisi käigus tuvastatakse kütuse mittevastavus kvaliteedinõutele, on ostjal lisaks õigus nõuda leppetrahvi kuni 5000 eurot iga tuvastatud rikkumise kohta.
   4. Kui müüja ei täida oma lepingust tulenevaid kohustusi nõuetekohaselt või ei taga kütuse kättesaadavust tanklates vähemalt riigihanke alusdokumentides ja müüja pakkumuses märgitud arvul ja asukohtades, on ostjal õigus nõuda igakordselt leppetrahvi kuni 5% hankelepingu eeldatavast maksumusest.
   5. Lepingus sätestatud konfidentsiaalsuskohustuse rikkumisel müüja või tema esindaja, töötaja, lepingupartneri või muu isiku poolt, keda ta oma kohustuste täitmisel kasutab, on ostjal igakordselt õigus nõuda müüjalt leppetrahvi kuni 20% lepingu hinnast ja/või lepingust taganeda.
   6. Kui ostja viivitab lepingus sätestatud rahaliste kohustuste täitmisega, on müüjal õigus nõuda ostjalt viivist kuni 0,05% tähtpäevaks tasumata summalt iga viivitatud päeva eest, kuid mitte rohkem kui 5% esitatud arve summast.
   7. Lepingus sätestatud kohustuste mittetäitmise või mittenõuetekohase täitmise korral, kui neid saab lugeda oluliseks lepingurikkumiseks, on ostjal õigus leping erakorraliselt ühepoolselt lõpetada, teatades sellest müüjale kirjalikus vormis avaldusega.
   8. Lepingu rikkumist loetakse oluliseks eelkõige VÕS § 116 lg 2 kirjeldatud asjaoludel. Muuhulgas, kuid mitte ainult on lepingu rikkumine oluline, kui:
      1. müüjal puudub kütuse müügiks vajalik tegevusluba;
      2. müüdav kütus ei vasta riigihanke alusdokumentides, lepingus ja õigusaktides sätestatud nõuetele;
      3. tagatud ei ole kütuse kättesaadavus tanklates ja teenindusjaamades vähemalt riigihanke alusdokumentides ja müüja pakkumuses märgitud arvul ja asukohtades;
      4. tegemist on korduva samalaadse lepingu rikkumisega ja müüja ei kõrvalda rikkumist ostja poolt antud 30 päevase täiendava tähtaja jooksul;
      5. lepingu rikkumine on tahtlik või põhjustatud raskest hooletusest;
      6. ekspertiisi käigus on tuvastatud, et kütus ei vasta kvaliteedinõuetele;
      7. lepingu rikkumise asjaolud annavad ostjale mõistliku põhjuse eeldada, et müüja ei täida lepingust tulenevaid kohustusi korrektselt ka edaspidi.
   9. Ostjal on õigus lepingust taganeda VÕS §‑s 116 ja §-s 223 sätestatud alustel ja korras, samuti punktis 5.7 viidatud oluliste rikkumiste korral.
   10. Müüjal on õigus lepingust taganeda VÕS §‑s 116 sätestatud alustel ja korras, samuti kui:
       1. ostja viivitab müüja esitatud arve tasumisega enam kui 21 päeva ja ei lõpeta rikkumist müüja poolt määratava 14-päevase täiendava tähtaja jooksul.
   11. Leppetrahvi nõudmine ei mõjuta poole õigust kasutada teisi õiguskaitsevahendeid. Kõik leppetrahvid on kokku lepitud eesmärgiga tagada kohustuse täitmist, mitte eesmärgiga asendada kohustuse täitmist. Poolel tuleb teavitada teist poolt leppetrahvi nõudmisest 90 päeva jooksul alates lepingurikkumisest teadasaamisest.
   12. Leppetrahvid ja viivised tuleb tasuda 14 päeva jooksul vastava nõude saamisest. Ostjal on õigus tasaarvestada leppetrahvi summa lepingu alusel tasumisele kuuluva summaga.
   13. Pooled ei vastuta lepingust või õigusaktist tuleneva kohustuse rikkumise eest, kui kohustuse rikkumise põhjustas vääramatu jõud. Vääramatu jõu ja rikkumise vabandatavuse osas kohaldavad pooled VÕS §-s 103 sätestatut.
       1. Vääramatuks jõuks ei loeta pakkumuste esitamise tähtpäeva seisuga õigusaktidega kehtestatud piiranguid. Vääramatu jõu kohaldumise üheks eelduseks on asjaolu ettenägematus. Pakkumuste esitamise tähtpäeva seisuga kehtivad piirangud olid lepingu pooltele teada ning kõik tegevused planeeriti arvestades pakkumuste esitamise tähtpäeva seisuga kehtivat olukorda.
       2. Kui kehtestatakse täiendavaid piiranguid, mis takistavad lepingu täitmist, on poolel õigus tugineda vääramatule jõule, kui kõik vääramatule jõule tuginemise eeldused on täidetud.
       3. Seoses lepingu täitmist takistada võiva pandeemia või muu kriisiga on vääramatuks jõuks üksnes see, kui lepingu täitmist takistab riigiasutuse kohustusliku iseloomuga korraldus või muu regulatsioon. Riigiasutuste soovitused ei ole vääramatuks jõuks.
       4. Kui lepingu täitmine on takistatud vääramatu jõu mõju tõttu, lükkuvad lepingus sätestatud tähtajad edasi aja võrra, mil vääramatu jõud kohustuse täitmist takistas.
6. **Teadete edastamine ja volitatud esindajad** 
   1. Teadete edastamine toimub üldjuhul kirjalikku taasesitamist võimaldavas vormis. Juhul kui teate edastamisel on olulised õiguslikud tagajärjed, eelkõige lepingu lõpetamise avaldused või nõue, mis esitatakse tulenevalt lepingu rikkumisest, peavad teated olema esitatud kirjalikus vormis. Kirjaliku vormiga on võrdsustatud digitaalselt allkirjastatud vorm.
   2. Lepinguga seotud teated edastatakse teisele poolele lepingus märgitud kontaktandmetel. Kontaktandmete muutusest on pool kohustatud koheselt informeerima teist poolt. Kuni kontaktandmete muutusest teavitamiseni loetakse teade nõuetekohaselt edastatuks, kui see on saadetud poolele lepingus sätestatud kontaktandmetel.
   3. Kirjalik teade loetakse poole poolt kättesaaduks, kui see on üle antud allkirja vastu või kui teade on saadetud postiasutuse poolt tähitud kirjaga poole poolt teatatud aadressil ja postitamisest on möödunud viis kalendripäeva. E-posti teel, sh digitaalselt allkirjastatud dokumentide saatmisel loetakse teade ja dokumendid kättesaaduks e-kirja saatmisele järgneval tööpäeval.
   4. Poolte kontaktisikud on:
      1. Müüja kontaktisikuks lepingu täitmisega seotud küsimustes on \_\_\_\_\_\_\_\_\_\_\_\_\_\_\_\_\_, telefon\_\_\_\_\_\_, e-post \_\_\_\_\_\_\_\_\_. Müüja kontaktisikul on õigus esindada müüjat kõikides lepingu täitmisega seotud küsimustes. Lepingu muutmise, lepingu lõpetamise ning õiguskaitsevahendite kasutamise osas on müüja kontaktisikul õigus esindada müüjat ainult müüja esindusõigusliku isiku kirjaliku volituse olemasolul*.*
      2. Ostja kontaktisikuks lepingu täitmisega seotud küsimustes on \_\_\_\_\_\_\_\_\_\_\_\_\_\_\_\_\_, telefon\_\_\_\_\_\_\_, e-post \_\_\_\_\_\_\_\_. Ostja kontaktisikul on õigus esindada ostjat kõikides lepingu täitmisega seotud küsimustes. Lepingu muutmise, lepingu lõpetamise ning õiguskaitsevahendite kasutamise osas on ostja kontaktisikul õigus esindada ostjat ainult ostja esindusõigusliku isiku kirjaliku volituse olemasolul.
7. **Lepingu kehtivus, muutmine ja lõpetamine**
   1. Leping jõustub allkirjastamisest poolte poolt ja kehtib kuni \_\_\_\_\_ *(hankelepingu lõppkuupäev arvestades raamlepingu maksimaalset perioodi).* Lepingu lõppemine ei mõjuta selliste kohustuste täitmist, mis oma olemuse tõttu kehtivad ka pärast lepingu lõppemist.
   2. Kumbki pool ei tohi lepingust tulenevaid õigusi ega kohustusi üle anda ega muul viisil loovutada kolmandale isikule ilma teise poole eelneva kirjaliku nõusolekuta.
   3. Ostjal on õigus leping mis tahes ajal mõjuva põhjuse olemasolul ühepoolselt lõpetada, eelkõige kui tal puuduvad lepingu täitmiseks rahalised vahendid või kaob vajadus asja järele. Ostja teatab müüjale lepingu ühepoolsest lõpetamisest kirjalikult ette vähemalt 30 kalendripäeva. Kui ostja lõpetab lepingu käesoleva sätte alusel ühepoolselt, on müüjal õigus nõuda ostjalt lepingu täitmiseks tegelikult kantud ja tõendatud mõistlike kulude hüvitamist, kuid seda mitte enam kui lepingu hinnast 10% ulatuses.
8. **Lõppsätted** 
   1. Pooled juhinduvad lepingu täitmisel Eesti Vabariigis kehtivatest õigusaktidest. Juhul kui lepingu mõni säte osutub vastuolus olevaks Eestis kehtivate õigusaktidega, ei mõjuta see ülejäänud sätete kehtivust.
   2. Müüja on teadlik, et leping on avaliku teabe seaduses sätestatud ulatuses avalik.
   3. Lepinguga seotud vaidlused, mida pooled ei ole suutnud läbirääkimiste teel lahendada, antakse lahendamiseks \_\_\_\_\_ maakohtule.